ЛАЗА КОСТИЋ-МЕЂУ ЈАВОМ И МЕД СНОМ

|  |  |
| --- | --- |
|  | Упознавање ученика са животом и делом Лазе Костића.* Лаза Костић је рођен у Ковиљу 1841, а умро је у Бечу 1910. године. Био је песник, драмски писац, филозоф, естетичар, есејиста, позоришни критичар, публициста и преводилац. У поезији и драми он је изразито мисаони песник. Има код њега утицаја народне поезије, али нема чисто фолклорних мотива. Они се најчешће укрштају са античким мотивима. Теме са класичним мотивима (које ће касније неговати и Војислав Илић) резултат су песникове тежње да се изађе из уских националних тематских оквира у шире, европске оквире. По времену у коме је живео и стварао, Костић је романтичар, али је многим својим остварењима постао претеча модерног певања XX века.
* Рођен је у богатој грађанској породици, материјално обезбеђен, могао је да се посвети читању и учењу, тако да је за своје време био један од најобразованијих српских писаца, полиглота и ерудита. Изабран је за члана Српског ученог друштва 1883, а за редовног члана Српске краљевске академије 1909. Као доктор права, службовао је у Новом Саду и био блиски сарадник Светозара Милетића и политички веома активан у покрету Омладине српске. Због своје политичке делатности прогањан је и хапшен од аустријских власти. Неколико година живи у Србији као гимназијски професор, а потом одлази у Црну Гору на позив кнеза Николе, где остаје седам година. Потом одлази у Бачку где је живео у Сомбору релативно мирно. Умро је 1910. год. у Бечу а сахрањен је на Великом православном гробљу у Сомбору.
* Знао је више језика: грчки, латински, енглески, немачки, француски, руски, мађарски. У оригиналу је читао античке писце, као и најистакнутије писце европских књижевности и филозофије. Посебно је добро познавао античке књижевности и филозофију и европско песништво XVI и XVII века. Био је обузет Шекспиром и први је почео систематски да популарише његова дела код Срба: преводио га је и коментарисао пуних педесет година пишући приказе и реферате о његовим драмама.
* Костићева природа потпуно се одразила у његовом певању. Био је пркосан, поносит, самоуверен, оштрог ума, отворен. Пркосио је одевањем (беспрекорно и екстравагантно), разбарушеном косом, оштрим језиком (у интелектуалним сударима, полемикама и критикама, у публицистици), певањем, језиком поезије (кованице и каламбури, што је посебно жестило неке његове савременике и критичаре). О атмосфери која је владала око песника довољно говори често употребљавана констатација „Луди Лаза”.
* Лаза Костић, као песник, филозоф и естетичар, развио је и теоријски образложио своју оригиналну поетику. Основни поетички принцип је укрштај као јединство супротности: укрштање тема, мотива, форми, песничких слика, ритмова, звукова. У остварењу овога принципа значајну улогу имају две појаве: симетрија и хармонија. Суштина принципа укрштаја (изложеног у расправи *Основно начело*, 1884) може се, поједностављено, свести на следеће:

Симетрија је равнотежа супротности.Хармонија је сливање различитости у јединствену целину.Симетрија + хармонија = лепота. Лепоту твори апсолутни космички ред.**Песма** је укрштај супротности:разум – маштајава – сансвесно – подсвесноразумно – ирационалносветлост – тамарадост – тугаведрина – сумор* Костићево певање одликује мотивско богатство: судбина, библијски мотиви, антички мотиви, љубав, смрт, родољубље, рефлексија, космос, чулност.
* Увек је тражио нова изражајна средства, нове и несвакидашње песничке слике, богате метафоре, нове спојеве речи, кованице, каламбуре. Реторичност, занос, динамичан ритам, звучност, сентенциозност ‒ битна су својства његовог певања. У њему се мешају хумор, иронија, фантастика, трансценденција, метафизика, укрштају се земаљско и онострано.
* Његово лирско певање карактерише жанровско богатство: љубавне песме, родољубиве песме, оде, посмртнице, сатиричне песме, рефлексивне песме, космичке песме, поеме, баладе.
* Лаза Костић је за живота објавио следећа дела: *Песме I, II* (1873­1874), *Песме* (1909); драме *Максим Црнојевић* (1863), *Пера Сегединац* (1875), *Гордана* (1890), *Основи лепоте у свету с особитим обзиром на српске народне песме* (1880), *Основно начело: Критички увод у општу филозофију* (1884); *О Јовану Јовановићу Змају* (*Књига о Змају*) (1902).
 |
|  | **АНАЛИЗА ПЕСМЕ**:* Мотивска структура:

СРЦЕ моје самохрано, 8ко те дозва у мој дом? 7Неуморна плетисанко, 8што ПЛЕТИВО плетеш танко 8међу јавом и мед сном. 7СРЦЕ моје, срце лудо, 8шта ти мислиш с ПЛЕТИВОМ? 7Ко плетиља она стара, 8дан што плете, ноћ опара, 8међу јавом и мед сном. 7СРЦЕ моје, срце кивно, 8убио те живи гром! 7Што се не даш мени живу 8разабрати у ПЛЕТИВУ 8међу јавом и мед сном. 7* Лирски субјект је носилац поетског говора, доминира песмом јер се експлицитно појављује у све три строфе директним обраћањем срцу (апострофа). Открива се облицима присвојне заменице МЕНИ (1), личне заменице другог лица ‒ обраћање ТЕ (2), ТИ (1), глаголским облицима презента ПЛЕТЕШ (1), МИСЛИШ (1), ДАШ (1) ‒ укупно једанаест лексичких јединица. Лирски субјект је у редукованом дијалогу са срцем ‒ само он говори, срце се не оглашава.
* **Срце** је доминантан мотив у песми. Експлицитно се појављује три пута на ударном месту у стиху (почетак стиха) и два пута у унутрашњем положају, дакле укупно пет пута. Оно је објекат апострофе у односу на лирског субјекта, али је истовремено и самостални субјект који постоји и испољава се својим чињењем (ПЛЕТЕШ, МИСЛИШ, ДАШ), односом према лирском субјекту, својствима (САМОХРАНО, НЕУМОРНО, ПЛЕТИСАНКО, ЛУДО, КИВНО).
* Између лирског субјекта и срца постоји опозитни однос („ко те дозва у мој дом”, „шта ти мислиш с плетивом”, „што се не даш”) који побуђује немир у лирском субјекту и потребу да се обраћањем срцу разреши несигурност, недоумица и неспокој. Ово срце је срце лирског субјекта, средиште и срж људског бића, простор душевног живота ‒ емоција и преживљавања, расположења, снова и жеља. Срце је метафора стваралачког субјекта, односно стваралачког ЈА лирског субјекта, односно ПЕСНИКА.
* **Плетиво** је други мотив по месту у структури песме и по значењској вредности у систему значења песме као целине. Овај мотив се јавља у све три строфе по једном. Плетиво је производ чињења срца, односно „неуморне плетисанке**”. ПЛЕТИВО је** **метафора за ПЕСМУ**.
* Асоцијативним импулсима овде оживљава антички мотив плетиље (Пенелопа, жена Одисејева).
*
* Садржина и значење песме:

*Међу јавом и мед сном*  је програмска песма којаима облик апострофе. Лирски субјект се обраћа своме срцу. Песма је дијалог сведен само на оно што говори лирски субјект, а срце се не одазива. Оно ћути, а то ћутање је остављање питања без одговора. * Први стих одређује емотивни однос лирског субјекта према срцу. Оно је одређено атрибутом МОЈЕ, који има дословно значење (припадање срца лирском субјекту), али он носи у себи и додатни емотивни смисао: указује на блискост лирског субјекта и срца. Ово МОЈЕ нема само посесивни карактер, који је јасан и природан, једнозначан, него има и значење наклоности, топлине. Али уз срце стоји још један атрибут (епитет): САМОХРАНО. Он персонификује срце као људско биће које се САМО ХРАНИ јер нема никога свог. Оно је пробуђено, „прорадило” је, сада је друго биће у бићу лирског субјекта, оно биће које ствара непрекидно и неуморно. То је стваралачко ја лирског субјекта, друго ЈА супротстављено првобитном ја, физичком и свакодневном. Упитна реченица „Ко те дозва у мој дом?” је извесни благи прекор али истовремено и одобравање и задовољство што је оно ту, јер је обогатило „мој дом”, просветлило га стваралачким чином.
* Следећа два стиха допуњују слику срца: оно је „неуморна плетисанка” која плетиво плете танко. Оно је извор стваралачких инспирација (плете сан) из којих током стваралачког процеса (плетеш) настаје песма (плетиво танко). Али цео процес настајања инспирације, конкретизације инспирације и настајања песме тече као међу јавом и међ сном. Мешају се јава и сан, јавља се недоумица је ли то јава или сан. Већ овде је лирски субјект назначио да не може јасно да се разабере у плетиву свога срца. **Песничка инспирација је овде основно интересовање**.
* Друга строфа уводи нови мотив који ће послужити за поређење и боље осветљавање срца. Сада се лирски субјект обраћа срцу са „срце ЛУДО”. Овај епитет покреће нови широки спектар асоцијација. Опет је срце персонификовано: оно је младо, живо, не смирује се ‒ то су значења која упућују на унутрашња својства срца. Питање „Шта ти мислиш с плетивом” израз је недоумице лирског субјекта коме се плетиво још не указује јасно. Оно тек настаје, још се уобличава, нема довољно јасне обрисе да би могло да се сагледа и схвати шта је, шта ће бити, јер, у сећању оживљава слика „ко плетиља она стара/дан што плете ноћ опара”. Одисејева жена Пенелопа већ десет година чека да се муж врати из Тројанског рата. Лепа и угледна, стално је имала просце, али се она, верна Одисеју, изговарала да мора прво да заврши плетиво; што дању оплете, ноћу пара и тако бесконачно, како би одбила просце и сачекала повратак мужа. У контексту ове слике „плетиво” има два значења: плетиво срца је поезија, плетиво Пенелопино је ткање.

И стих „дан што плете ноћ опара” има два значења: једно је у контексту Пенелопиног плетења: дању што оплете, ноћу опара; друго је у контексту плетења плетисанке срца: „дан што плете, ноћ опара” ‒ неухватљиво је, сагледава се па се поново изгуби,истовремено као да га има и нема, тешко је разабрати се шта у ствари јесте, јер то је све „међу јавом и мед сном”. * Трећа строфа доводи до врхунца опозитни однос лирског субјекта и срца, односно стваралачког ЈА. Оно је сада „срце кивно” ‒ нови епитет, нова особина, јер „што се не даш мени живу / разабрати у плетиву / међу јавом и мед сном”. **Ту је ПОЕНТА песме: стварање је велика тајна, песма је загонетка смисла.** Тек овде на крају песмејасне обрисе добија и предмет, ТЕМА песме: њу садржи, проноси кроз песму и стално наглашава наслов / рефренски стих – „Међу јавом и мед сном”.
* Лаза Костић представља своју поетику овом песмом.
* Песма *Међу јавом и мед сном* је кључна песма за разумевање Костићеве стваралачке поетике. Стваралачки процес је сагледан као нарочито стање духа између јаве и сна, стварање као тајна, а дело (песма) као загонетка смисла. Костићев поетички принцип укрштаја као јединства супротности најбоље је уметнички експлициран у овој песми. Срце је овде симбол хармоничног укрштаја јаве и сна, које није ништа него процес песничке инспирације, стваралачке активности и настајања песме. Супротности између јаве и сна су супротности између свесног ЈА и подсвесног (стваралачког) ЈА, између рационалног и емоционалног, између логичног и халуцинантног. Слика „плетиље оне старе” је у контрасту дана и ноћи: дан је оно што је рационално, свесно и конкретно; ноћ је симбол онога што је ирационално, сановито и неухватљиво, тешко разбирљиво ‒ као сан.
 |
|  |   |

**ПРЕПИСАТИ У СВЕСКЕ**

|  |
| --- |
| ***Међу јавом и мед сном*** Лаза Костић (1841‒1910)О ПИСЦУ: ● песник, драмски писац, филозоф, естетичар, есејиста, позоришни критичар,  публициста и преводилац ● љубавне песме, родољубиве песме, оде, посмртнице, сатиричне песме,  рефлексивне песме, космичке песме, поеме, баладе (*Песме I, II*, драме *Максим*  *Црнојевић, Пера Сегединац,* филозофски спис *Основно начело; Књига о Змају*)● ПОЕТИКА: укрштај као јединство супротности  Симетрија ‒ равнотежа супротности ПЕСМА Хармонија ‒ сливање различитости у јединствену целину укрштај супротности Симетрија + хармонија = лепота ● **тема**: стваралачки чин● **програмска песма** ● **наслов**: рефренско понављање● **лирски субјект**: мени (1), те (2), ти (1), плетеш (1), мислиш (1), даш (1) = 11 лексичких јединица ‒ **свесно ЈА**● **срце** ‒ плете(ш), мисли(ш), да(ш) = 5 лексичких јединица ‒ самохрано, неуморно, плетисанка, лудо, кивно  ‒ **стваралачко ЈА**● **плетиво** ‒ у свакој строфи по једном = 3 лексичке јединице ‒ песма ‒ мотив плетиље ‒ Пенелопа● **стилске фигуре:** понављања, алитерација, епитети, персонификација, апострофа● **стих**: парови 1. и 3. ‒ садржинска оса (осмерци) 2. и 4. ‒ обогаћивање значења садржинске осе (осмерци и седмерци) 2. и 5. ‒ иста рима (седмерци)● **рима**: 1. стих ‒ не римује се на нивоу строфе већ на нивоу песме 2. и 5. стих ‒ седмерци, затворена (сугласници) мушка рима (један слог) 3. и 4. стих ‒ осмерци, отворена (вокали) женска рима (два слога) |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

* Који мотиви се издвајају својом учесталошћу понављања у овој песми?
* Који је доминантан мотив у овој песми? Колико пута се он понавља?
* Протумачите однос између лирског субјекта и срца у песми.
* Које метафорично значење има мотив срца?
* Анализирајте мотив плетива у песми. Колико пута се овај мотив јавља? Које метафорично значење има овај мотив?
* Протумачите мотив плетиље и његовог порекла.